URDHËR
Nr. 181, datë 19.9.2024

[bookmark: _GoBack]PËR PROCEDURËN E KORRIGJIMIT SI GABIM MATERIAL TË EMRIT, MBIEMRIT, EMRIT TË BABAIT, EMRIT TË NËNËS

Në zbatim të nenit 102, pika 4 të Kushtetutës së Republikës së Shqipërisë, të neneve 36, 57/7, 57/8, 57/9 dhe të germës “a”, të nenit 65, të ligjit nr. 10129, datë 11.5.2009, “Për gjendjen civile”, të ndryshuar, me propozim të Drejtorisë së Përgjithshme të Gjendjes Civile,

URDHËROJ:

1. Shtetasi shqiptar që pretendon se në përbërësit e gjendjes civile, emër/mbiemër, emër i babait/emër i nënës, ka gabime materiale, të cilat mund të jenë shkaktuar gjatë transkriptimit të akteve të gjendjes civile nga një regjistër themeltar në një tjetër, paraqet kërkesë për korrigjimin e tyre, drejtuar zyrës së gjendjes civile në bashkinë/njësinë administrative ku rezulton i regjistruar, nëpërmjet portalit unik qeveritar e-Albania.
2. Kërkesa e shtetasit në formë elektronike administrohet nga përgjegjësi i zyrës së gjendjes civile në bashkinë/njësinë administrative. Pas marrjes së kërkesës, përgjegjësi i zyrës kërkon në arkiv të gjithë dokumentacionin e nevojshëm, sipas rendit kronologjik të lëvizjeve të mundshme që ka kryer shtetasi. Në rast të mosgjetjes së tyre, i drejtohet çdo zyre brenda shërbimit të gjendjes civile, për të siguruar dokumentin e nevojshëm.
3. Mbledhja e dokumentacionit ndërmjet zyrave të gjendjes civile kryhet në formë elektronike ose shkresore.
4. Përgjegjësi i cili trajton kërkesën, pasi mbledh dokumentacionin e nevojshëm, do të kryejë verifikimin e të gjithë përbërësve të gjendjes civile për shtetasin objekt verifikimi.
5. Përgjegjësi i zyrës së gjendjes civile në bashkinë/njësinë administrative, në përfundim të mbledhjes së dokumentacionit të nevojshëm dhe verifikimit të tij, në rastet kur i interesuari ka gabim material në emrin/mbiemrin/emrin e babait/emrin e nënës, harton relacionin ku shpreh mendimin e tij mbi objektin e kërkesës dhe e dërgon brenda 5 (pesë) ditëve pune nga marrja e kërkesës, në Drejtorinë e Përgjithshme të Gjendjes Civile. Kalimi i këtij afati duhet të pasqyrohet në relacion me arsyetimin përkatës.
6. Përgjegjësi, gjatë shqyrtimit të dokumenteve, kur vëren se shtetasi ka edhe gabime të tjera materiale, i pasqyron edhe ato në relacionin përkatës duke bërë me dije edhe shtetasin.
7. Drejtoria e Përgjithshme e Gjendjes Civile, pasi administron praktikën e zyrës së gjendjes civile, kryhen verifikime të mëtejshme, nëse e sheh të nevojshme, në të dhënat e administruara nga shërbimi i gjendjes civile dhe në akte të organeve të tjera shtetërore, me qëllim marrjen e një vendimi të drejtë dhe të bazuar për korrigjimin e përbërësve të gjendjes civile si gabim i provuar material.
8. Drejtori i Përgjithshëm i Gjendjes Civile, brenda 5 (pesë) ditëve pune, shqyrton praktikën e përgatitur nga sektori përkatës pranë drejtorisë dhe shprehet me vendim të arsyetuar.
9. Përgjegjësi i zyrës së gjendjes civile në bashki/njësinë administrative, pas njohjes me vendimin e drejtorit të përgjithshëm të Gjendjes Civile, kryen veprimet në rubrikën përkatëse në Regjistrin Kombëtar të Gjendjes Civile të vitit 2010. Përgjegjësi, duke respektuar procedurën e miratuar për pasqyrimin e korrigjimit si gabim material, do të plotësojë të gjitha rubrikat dhe në secilën prej tyre do të vendosë informacionin përkatës, mosplotësimi i të cilave do të konsiderohet si shkelje administrative.
10. Në rastet kur korrigjimi i përbërësit të gjendjes civile është përbërës i gjendjes civile edhe për pjesëtarë të tjerë të familjes, përgjegjësi duhet të përditësojë edhe të dhënat e tyre për të reflektuar korrigjimin. Përgjegjësi njofton, nëpërmjet kërkuesit fillestar, personat e prekur nga ky veprim.
11. Korrigjimi i të gjithë përbërësve të tjerë të gjendjes civile do të kryhet nga përgjegjësi i zyrës së gjendjes civile sipas procedurës së miratuar për këtë proces. Përgjegjësi i zyrës së gjendjes civile për çdo gabim tjetër material në përbërësit e gjendjes civile zbaton procedurën e miratuar për këtë qëllim, duke dalë me vendim sipas procesverbalit tip nr. 11, miratuar me VKM-në nr. 332, datë 17.3.2010, “Për përcaktimin e formës, elementeve përbërëse, mënyrës së mbajtjes e afatit të përdorimit të dokumenteve bazë, që mbahen dhe lëshohen nga Shërbimi i Gjendjes Civile”, i ndryshuar. Ky vendim duhet të hartohet dhe zbatohet brenda 3 (tre) ditëve pune nga marrja e kërkesës.
12. Rastet e zbatimit të korrigjimeve si gabim material i nënshtrohen kontrollit administrativ nga Drejtoria e Përgjithshme e Gjendjes Civile.
13. Vendimi i drejtorit të përgjithshëm të Gjendjes Civile hartohet në tre kopje, nga të cilat një kopje i dërgohet zyrës së gjendjes civile që ka dërguar kërkesën, një kopje prefektit të qarkut dhe një kopje administrohet nga Drejtoria e Përgjithshme e Gjendjes Civile.
14. Nëpunësi i zyrës së gjendjes civile njofton shtetasin, për vendimin e drejtorit të përgjithshëm të Gjendjes Civile, brenda 2 (dy) ditëve pune nga komunikimi i vendimit.
15. Udhëzimi i ministrit të Brendshëm nr. 509, datë 27.8.2019, “Për procedurën e korrigjimit të emrit, mbiemrit, emrit të babait, emrit të nënës, si gabim material”, shfuqizohet.
16. Kërkesa dhe procedurat administrative që në datën e hyrjes në fuqi të këtij urdhri janë në proces shqyrtimi nga sistemi ministror i Ministrisë së Brendshme, zhvillohen sipas dispozitave në fuqi të urdhrit të ministrit të Brendshëm, në kohën e paraqitjes së tyre.
17. Ngarkohen Ministria e Brendshme dhe Drejtoria e Përgjithshme e Gjendjes civile për ndjekjen dhe zbatimin e këtij urdhri.
Ky urdhër hyn në fuqi pas botimit në Fletoren Zyrtare.

